- يَبُرَ
- <
- 106
- >

106
نّيمُقٍ عَلَ شَ شَنُنتٍيَ مَ
عَلَ مَتْشْي
1 وٌ شَ عَلَتَلَ مَتْشْ.
وٌ شَ عَ تَنتُ بَرِ مَ عَ قَن،
عَ شَ شَنُنتٍيَ بُمَ عَبَدَن.
2 ندٍ عَلَتَلَ شَ وَلِ شُنفبٍ مَسٍنمَ،
ندٍ عَ شَ مَتْشْي بَمَ؟
3 سّيوّ نَ تِنشِنتْييٍ بّ،
نَشٍيٍ بِرَ مَ تِنشِنيِ قْشْ رَ لْشْي بِرِن.
4 عَلَتَلَ، عِ شَ رَتُ ﭑ مَ عِ هِننّمَ عِ شَ حَمَ رَ تّمُي نَشّ،
عِ نَ عٍ رَكِسِ، عِ شَ ﭑ قَن مَلِ،
5 عَلَكٌ ﭑ شَ عِ شَ مِشِ سُفَندِشِيٍ شَ هّرِ سْتْ،
ﭑ شَ سّيوَ عِ شَ حَمَ رَ،
ﭑ شَ حّلّشِن عِ كّ تٌنفٌمَيٍ يَ مَ.
6 مُشُ بَرَ يُنُبِ رَبَ عَلْ مُشُ بٍنبَيٍ،
مُشُ بَرَ قٍ كٌبِيٍ رَبَ حَاشُحَ كُي.
7 مُشُ بٍنبَيٍ تٌ نُ نَ مِسِرَ بْشِ مَ،
عٍ مُ عٍ حْشْ سَ عِ شَ كَابَنَكٌي شْن مَ،
عٍ مُ رَتُ عِ شَ شَنُنتٍيَ مَ.
عٍ نَشَ عٍ كٌبٍ رَ سٌ عِ رَ شُلُنيُمِ بَا قّ مَ.
8 كْنْ عَ نَشَ عٍ رَكِسِ عَ شِلِ شَ قٍ رَ،
عَلَكٌ عَ شَ عَ سّنبّ مَسٍن.
9 عَ تٌ شَاحّ شُلُنيُمِ بَا مَ، عَ نَشَ شْرِ،
عٍ نَشَ عَ عِفِرِ عَ شَرَشِ رَ.
10 عَ نَشَ عٍ رَكِسِ عٍ شْنمِشِيٍ بّلّشّ عِ،
عَ عٍ شُنسَرَ عٍ يَشُييٍ بّلّشّ.
11 يٍ نَشَ دُ سُ عٍ يَشُييٍ شُن نَ،
هَلِ مِشِ كٍرٍن عَ مُ كِسِ.
12 نَ كُي عٍ نَشَ لَ عَ شَ مَسٍنيِ رَ،
عٍ عَ مَتْشْ بّيتِ رَ.
13 كْنْ عَ مُ بُ، عٍ مَن نَشَ نّيمُ عَ شَ وَلِيٍ مَ،
عٍ تٌندِ عَ وَشْنقٍ رَبَدٍ.
14 عٍ نَشَ بِرَ عٍ يّتّ وَشْنقٍ قْشْ رَ فبٍنفبٍرٍنيِ مَ،
عٍ عَلَتَلَ مَتٌ.
15 عَ نَشَ عٍ وَشْنسٍ سٌ عٍ يِ رَ،
كْنْ نَ دَنفِ شَنبِ، عَ نَشَ عٍ رَحْن.
16 عَلَ شَ حَمَ نَشَ مُنسَ نُن هَرُنَ تْونّ،
نَشٍيٍ قِندِشِ عَلَتَلَ شَ كٌنيِ سّنِيّنشِيٍ رَ.
17 بْشِ نَشَ عَ رَبِ،
عَ دَتَن نُن عَبِرَ مِ شَ مِشِيٍ رَفٌرٌ عَ كُي.
18 تّ نَشَ عٍ قْشِرَبِرّ حَاشِيٍ فَن.
19 عٍ نَشَ نِنفٍ مِسَالِ يَءِلَن وُرٍ رَ،
عٍ عَ بَتُ كُيٍ رَ.
20 نِنفٍ نَشَن سّشّ دٌنمَ،
عٍ نَشَ نَ مِسَالِ قِندِ عٍ مَرِفِ عَلَتَلَ حْشْي رَ.
21 عٍ نَشَ نّيمُ عٍ رَكِسِمَ عَلَ مَ،
نَشَن قٍ شُنفبٍيٍ رَبَ مِسِرَ،
22 نَشَن كَابَنَكٌييٍ رَبَ هَمِ بْشِ مَ،
نَشَن قٍ مَفَاشُشِيٍ رَبَ شُلُنيُمِ بَا مَ.
23 عَلَ نُ وَ مَ عٍ سْنتْقٍ،
كْنْ عَ شَ مِشِ سُفَندِشِ مُنسَ نَشَ عَ مَشَندِ،
عَ شَ عَ شَ شْنّ شْرْشْي لُ نَ.
24 عٍ نَشَ تٌندِ عَ شَ بْشِ قَنيِ سُشُدٍ،
عٍ مُ لَ عَ شَ لَايِدِ رَ.
25 عٍ نَشَ تِ عَلَتَلَ كَنكٍ عٍ شَ كِرِ بَنشِيٍ كُي،
عٍ مُ عَ شُي سُشُ.
26 نَ كُي عَ نَشَ لَايِدِ تٌنفٌ عٍ بّ،
عَ شَ عٍ قَشَ فبٍنفبٍرٍنيِ مَ،
27 عَ شَ عٍ بْنسْي قَشَ حَمَنّيٍ تَفِ،
عَ شَ عٍ رَيٍنسٍن دُنِحَ مَ.
28 عٍ نَشَ بَلِ ثٍيٌرِ بَتُ،
عٍ سّرّشّ سُبٍ دٌن نَشَن بَشِ مِشِ قَشَشِيٍ بّ.
29 عٍ نَشَ عَلَ رَشْنْ عٍ شَ قٍ كٌبِيٍ رَ،
هَن عَ نَشَ قُرٍ حَاشِ ندٍ رَفٌرٌ عٍ مَ.
30 قِنٍشَسِ تٌ كٍلِ، عَ نَشَ عَلَ مَشَندِ عٍ بّ،
قُرٍ حَاشِ نَشَ بَ عٍ رَ.
31 مِشِ نَشَ نَ تِنشِنيِ كٌلٌن عَ بّ عَبَدَن.
32 عَلَتَلَ شَ حَمَ نَشَ عَ رَشْنْ مٍرِبَ شُرٍ قّ مَ.
عَننَبِ مُنسَ نَشَ تْورْ عٍ شَ قٍ رَ،
33 عَ تٌ وْيّن شْرْشْي قَلَ عٍ شَ عَلَ مَتَندِ شَ قٍ رَ.
34 عٍ مُ كَنَان سِيٍ سْنتْ عَلْ عَلَتَلَ عٍ يَمَرِ كِ نَشّ.
35 عٍ نَشَ سَبَتِ عٍ يَ مَ، عٍ بِرَ عٍ نَامُنيِيٍ قْشْ رَ.
36 عٍ نَشَ نٍيٍ شَ كُيٍيٍ بَتُ، نَ قَ قِندِ فَنتَنيِ رَ عٍ بّ.
37 عٍ نَشَ عٍ شَ دِ شّمّيٍ نُن عٍ شَ دِ فِنّ بَ سّرّشّ رَ حِننّيٍ بّ.
38 عٍ تٌ عٍ شَ دِيٍ قَشَ سّرّشّ رَ كَنَان شَ كُيٍيٍ بّ،
عٍ نَشَ بْشِ قِندِ بْشِ سّنِيّنتَرٍ رَ.
39 عٍ عٍ يّتّ قِندِ مِشِ سّنِيّنتَرٍ رَ نَ كِ نّ،
عٍ عٍ مَرِفِ يَنقَ.
40 نَ كُي عَلَتَلَ نَشَ شْنْ عَ شَ حَمَ مَ،
عَ كّ تٌنفٌمَيٍ مُ رَقَنشِ عَ مَ سْنْن.
41 عَ نَشَ عٍ رَبٌلٌ سِ فبّتّيٍ يِ رَ،
عٍ يَشُييٍ نَشَ عٍ يَمَرِ.
42 عٍ يَشُييٍ نَشَ نْ عٍ رَ،
عٍ قَ لُ عٍ سّنبّ بُن مَ.
43 سَنيَ وُيَشِ عَلَ نَشَ عٍ رَكِسِ،
كْنْ عٍ مُ فبِلٍن عَ مَتَندِقٍ رَ.
نَ كُي عٍ نَشَ لْي عٍ شَ يُنُبِيٍ شَ قٍ رَ.
44 كْنْ عَلَ نَشَ عٍ تْورّ تٌ،
عَ نَشَ عٍ وَ شُي مّ.
45 عَ نَشَ رَتُ عَ شَ سَاتّ مَ،
عَ كِنِكِنِ عٍ مَ عَ شَ شَنُنتٍيَ تِلِنشِ شَ قٍ رَ.
46 عَ نَشَ عَ نِيَ مِشِيٍ شَ كِنِكِنِ عٍ مَ كٌنيِيَ كُي.
47 مُشُ مَرِفِ عَلَتَلَ، مُشُ رَكِسِ.
عِ شَ مُشُ رَ مِنِ سِيٍ تَفِ،
عَلَكٌ مُشُ شَ عِ شِلِ سّنِيّنشِ تَنتُ،
مُشُ شَ سّيوَ عِ مَتْشْقٍ رَ.
48 تَنتُي نَ عِسِرَيِلَ مَرِفِ عَلَتَلَ بّ عَبَدَن!
حَمَ بِرِن شَ عَ قَلَ؛ «عَمِنَ!»
وٌ شَ عَلَ مَتْشْ!

- يَبُرَ
- <
- 106
- >

© 2015 Mission Evangélique Reformée Néerlandaise et les Traducteurs Pionniers de la Bible