- سَمُوٍلِ ١
- <
- 7
- >

7
عِسِرَيِلَكَيٍ فبِلٍنقٍ عَلَ مَ
1 كِرِيَتِ يٍيَرِ مِ شّمّيٍ نَشَ قَ عَلَتَلَ شَ سَاتّ كَنكِرَ تٌنفٌدٍ، عٍ عَ شَنِن عَبِنَدَبٌ شْنيِ فٍيَ ندٍ قَرِ. عٍ نَشَ عَ شَ دِ شّمّ عٍلٍيَسَرِ قِندِ عَ كَنتَمَ رَ. 2 عَلَتَلَ شَ سَاتّ كَنكِرَ حّ مْشْحّن نَن نَبَ كِرِيَتِ يٍيَرِ مِ. نَ تّمُي عِسِرَيِلَ حَمَ نُ وَ مَ فبِلٍنقٍ عَلَتَلَ مَ. 3 سَمُوٍلِ نَشَ عَ قَلَ عِسِرَيِلَكَيٍ بّ، «شَ وٌ وَ مَ وٌ يّتّ رَفبِلٍنقٍ عَلَتَلَ مَ وٌ بْحّ بِرِن نَ، وٌ شَ عَسَتَرٌتِ كُيٍ نُن كُيٍ فبّتّيٍ بَ وٌ تَفِ، وٌ عَلَتَلَ كٍرٍن بَتُ. نَ تّمُي، عَ وٌ رَكِسِمَ نّ قِلِسِتَكَيٍ مَ.» 4 نَ كُي، عِسِرَيِلَكَيٍ نَشَ بَلِ كُيٍيٍ نُن عَسَتَرٌتِ كُيٍيٍ بَ عٍ تَفِ، عٍ قَ عَلَتَلَ كٍرٍن بَتُ.
5 سَمُوٍلِ نَشَ عٍ يَمَرِ، «عِسِرَيِلَكَ بِرِن شَ مَلَن مِسِثَ، ﭑ شَ عَلَتَلَ مَشَندِ وٌ بّ.» 6 عِسِرَيِلَكَيٍ نَشَ عٍ مَلَن مِسِثَ سَمُوٍلِ شَ يَامَرِ بُن مَ. عٍ نَشَ يٍ بَ، عٍ عَ عِقِلِ عَلَتَلَ يَ عِ سُنيِ كُي. مّننِ عٍ نَشَ عَ قَلَ، «مُشُ بَرَ يُنُبِ رَبَ عَلَتَلَ رَ.»
7 قِلِسِتَ مَنفّيٍ تٌ عَ مّ عَ عِسِرَيِلَكَيٍ مَلَنشِ مِسِثَ، عٍ نَشَ سِفَ عٍ فٍرٍدٍ. عِسِرَيِلَكَيٍ نَشَ فَاشُ عٍ يَ رَ، 8 عٍ عَ قَلَ سَمُوٍلِ بّ، «عِ نَشَ مُشُ رَبّحِن. عِ شَ مُشُ مَرِفِ عَلَتَلَ مَكُلَ مُشُ بّ، عَ شَ مُشُ رَتَنفَ قِلِسِتَكَيٍ مَ.» 9 سَمُوٍلِ نَشَ يّشّي يْرّ كٍرٍن بَ سّرّشّ فَن دَاشِ رَ عَلَتَلَ بّ، عَ عَ مَكُلَ عِسِرَيِلَ شَ قٍ رَ. عَلَتَلَ نَشَ عَ شَ مَشَندِ سُشُ.
10 سَمُوٍلِ نُ نَ سّرّشّ بَقٍ عَلَتَلَ بّ تّمُي نَشّ، قِلِسِتَكَيٍ نَشَ عِسِرَيِلَكَيٍ فٍرٍ، كْنْ عَلَتَلَ نَشَ فَلَنيِ شُي رَ مِنِ عَ بٍلٍبٍلٍ رَ عٍ شِلِ مَ. نَ كُي قِلِسِتَكَيٍ نَشَ فَاشُ، عِسِرَيِلَكَيٍ قَ نْ عٍ رَ. 11 عِسِرَيِلَكَيٍ نَشَ قِلِسِتَكَيٍ كٍرِ مِسِثَ، عٍ عٍ بْنبْ هَن بٍتِ كَرَ. 12 سَمُوٍلِ نَشَ فّمّ ندٍ تٌنفٌ، عَ نَشَ عَ سَ مِسِثَ نُن سٍينِ تَفِ عَ قَلَقٍ رَ، «عَلَتَلَ مُشُ مَلِ نّ هَن بٍ.» 13 قِلِسِتَكَيٍ رَيَافِ نَ كِ نّ، عٍ مُ قَ عِسِرَيِلَ بْشِ مَ سْنْن. عَلَتَلَ نَشَ عَ سّنبّ مَسٍن قِلِسِتَكَيٍ بّ سَمُوٍلِ شَ سِمَيَ بُن مَ. 14 قِلِسِتَكَيٍ تَا نَشٍيٍ بَ عِسِرَيِلَكَيٍ يِ رَ، عٍ نَشَ فبِلٍن عِسِرَيِلَ مَ، كٍلِقٍ عٍكِرٌن هَن فَتِ. نَ تّمُي لَنيِ نَشَ لُ عِسِرَيِلَ نُن عَمٌرِكَيٍ تَفِ.
15 سَمُوٍلِ قِندِ نّ عِسِرَيِلَ يَرٍرَتِ رَ عَ شَ سِمَيَ بِرِن كُي. 16 حّ يٌ حّ، عَ نُ بِيَاسِ ندٍ رَبَمَ سِفَقٍ رَ بٍتٍلِ، فِلِفَلِ، نُن مِسِثَ عَلَكٌ عَ شَ عِسِرَيِلَكَيٍ رَحّرّ. 17 نَ بِيَاسِ دَنفِ شَنبِ عَ نُ فبِلٍنمَ نّ عَ شْنيِ رَ مَ، عَ قِندِ مّننِكَيٍ قَن شَ مَنفّ رَ. عَ سّرّشّبَدٍ يَءِلَن عَلَتَلَ بّ نَ تَا كُي.

- سَمُوٍلِ ١
- <
- 7
- >

© 2015 Mission Evangélique Reformée Néerlandaise et les Traducteurs Pionniers de la Bible