- قٍ قْلْ قْلّ
- <
- 19
- >

19
سٌدٌ مَ نُن فٌمٌرَ شَ كَسَرّ
1 نُنمَرٍ تّمُي، نَ مَلٍكّ قِرِنيِيٍ نَشَ سٌ سٌدٌ مَ. لٌتِ نُ دْشْشِ نَ تَا سٌدٍ دّ رَ. عَ تٌ مَلٍكّيٍ تٌ قَ رَ، عَ نَشَ كٍلِ عَ سَ عٍ رَلَن كِرَ رَ. عَ نَشَ عَ عِفٌرٌ بْشِ مَ عٍ بّ. 2 لٌتِ نَشَ عَ مَسٍن عٍ بّ، «ﭑ بَرَ وٌ مَشَندِ وٌ شَ تِن ﭑ شَ وٌ يِفِيَ ﭑ شْنيِ. وٌ نْمَ وٌ سَنيِيٍ مَشَدٍ، وٌ وٌ مَلَبُ. تِنَ فّيسّفّ وٌ كُرُن وٌ شَ بِيَاسِ رَ.» مَلٍكّيٍ نَشَ عَ يَابِ، «عَدٍ! قٌ مُشُ شَ شِ تَا تَفِ نّ تٌ كْي رَ.»
3 كْنْ لٌتِ نَشَ عَ مَشْرْشْ هَن عٍ نَشَ سِفَ عَ شْنيِ. عَ نَشَ دٌنسٍ قَنيِ رَقَلَ عٍ بّ، عَ نَشَ تَامِ لّبِنِتَرٍ فَن. عٍ نَشَ عٍ دّفٍ. 4 سَ تّمُي مُ نُ عَ لِشِ، سٌدٌ مَكَيٍ نَشَ لٌتِ شَ بَنشِ رَبِلِن. كٍلِ سّفّتَلَيٍ مَ، عَ سَ دْشْ شّمْشِيٍ رَ، عٍ بِرِن نُ نَ نَا. 5 عٍ نَشَ لٌتِ شِلِ، عٍ عَ مَشْرِن، «نَ مِشِيٍ نَ مِندٍن، نَشٍيٍ سٌشِ عِ شْنيِ تٌ نُنمَرٍ رَ؟ عٍ رَ مِنِ مُشُ مَ، مُشُ شَ كَقُ يِرٍ كٍرٍن.» 6 لٌتِ نَشَ مِنِ عَ شَ بَنشِ كُي، عَ تِ نَادّ رَ، عَ نَادّ رَفَلِ عَ شَنبِ رَ. 7 عَ نَشَ عَ مَسٍن عٍ بّ، «عَدٍ! ﭑ نفَشَكٍرٍنيِيٍ، وٌ نَشَ قٍ حَاشِ رَبَ. 8 ﭑ مَ دِ فِنّ قِرِنيِيٍ نَ بٍ نَشٍيٍ مُ نُ شّمّ قٍ كٌلٌن. ﭑ بَرَ تِن عَ رَ ﭑ شَ نٍيٍ سَ وٌ سَفٌي، وٌ شَ وٌ وَشْنقٍ بِرِن نَبَ عٍ رَ، عَلَكٌ وٌ نَشَ سٍسٍ رَبَ ﭑ مَ شْحّيٍ رَ. ﭑ تَن بَرَ قِندِ عٍ يَتِفِ رَ.»
9 نَ مِشِيٍ نَشَ عَ قَلَ لٌتِ بّ، «مِنِ مُشُ تَفِ. شْحّ نَن عِ رَ بٍ. عِ مُ نْمَ كِيتِ سَدٍ مُشُ مَ. شَ عِ مُ عِ كَتَ، مُشُ قَمَ قٍ شْنّ دْشْدٍ عِ مَ دَنفِقٍ عٍ تَن نَ.» عٍ نَشَ سٌنسٌن لٌتِ مَ، عَلَكٌ عٍ شَ نَادّ كَنَ. 10 نَ مَلٍكّ قِرِنيِيٍ نَشَ لٌتِ سُشُ، عٍ نَشَ عَ رَ سٌ بَنشِ كُي، عٍ نَادّ بَلَن عٍ شُن مَ. 11 مَلٍكّيٍ نَشَ فَلِ رَدْنشُ، نَشٍيٍ نُ تِشِ نَادّ رَ. كٍلِ سّفّتَلَيٍ مَ، سَ دْشْ شّمْشِيٍ رَ، عٍ مُ نُ سٍسٍ تٌمَ قَ. كِرَ نَشَ عِقُ عٍ مَ.
12 نَ مَلٍكّ قِرِنيِيٍ نَشَ لٌتِ مَشْرِن، «عِ شَ مِشِ ندٍ نَ بٍ؟ عِ شَ عِ شَ دِ بِرِن نَمِنِ يِ تَا كُي. عِ شَبِلّ شَ كٍلِ بٍ، 13 بَرِ مَ مُشُ قَقٍ يِ تَا كَنَدٍ. يِ تَاكَيٍ شَ وَلِ كٌبِ بَرَ قِندِ سٍيدٍحْشْيَ رَ عَلَتَلَ بّ. عَلَتَلَ مَن مُشُ رَ سَنبَشِ نّ، مُشُ شَ قَ يِ تَا كَنَ.» 14 لٌتِ نَشَ سِفَ عَ قَلَ عَ شَ دِيٍ شَ مْرِيٍ بّ، «وٌ كٍلِ بٍ مَقُرٍن! عَلَتَلَ نَ قَقٍ بٍ كَنَدٍ يَكْسِ.» عٍ نَشَ عَ مَحْشُن عَ نَ فبّنتّنقٍ نّ.
15 نَ سُبَشّ مَ، مَلٍكّيٍ نَشَ فبَتَ لٌتِ رَ، عٍ نَشَ عَ مَسٍن عَ بّ، «كٍلِ، عِ شَ فِنّ تٌنفٌ، عَ نُن عِ شَ دِ فِنّ قِرِنيِ نَشٍيٍ نَ بٍ. وٌ شَ كٍلِ بٍ عَلَكٌ وٌ نَشَ سْنتْ عَ نُن يِ تَا مِشِ كٌبِيٍ رَ.» 16 عَ تٌ نُ وَ مَ بُقٍ، مَلٍكّيٍ نَشَ لٌتِ سُشُ عَ بّلّشّ مَ، عَ نُن عَ شَ فِنّ، سَ عَ شَ دِ فِنّ قِرِنيِيٍ شُن مَ. عٍ نَشَ عٍ رَ مِنِ تَا كُي، بَرِ مَ عَلَتَلَ نُ بَرَ كِنِكِنِ عٍ مَ.
17 مَلٍكّيٍ تٌ عٍ رَ مِنِ، كٍرٍن نَشَ عَ مَسٍن لٌتِ بّ، «عِ فِ، عَلَكٌ عِ شَ عِ نِي رَتَنفَ. عِ نَشَ عِ كٌبٍ رَتٌ دٍ! عِ نَشَ عِ مَتِ يِ تَا يِرٍ يٌي. شَ عِ مُ وَ مَ عِ شَ سْنتْ، سِفَ نَ فٍيَ يِرٍ.» 18 لٌتِ نَشَ عَ قَلَ، «عَدٍ، ﭑ مَرِفِ، ﭑ بَرَ عِ مَشَندِ، ﭑ مُ نْمَ نَ رَبَدٍ. 19 ﭑ عَ كٌلٌن، عِ بَرَ هِننّ عِ شَ كٌنيِ دِ رَ. عِ بَرَ كِنِكِنِ ﭑ مَ عَ فبٍفبٍ رَ. عِ بَرَ ﭑ نِي رَتَنفَ. كْنْ، ﭑ تَن مُ نْمَ ﭑ فِدٍ هَن فٍيَ مَ، شَ نَ مُ عَ رَ ﭑ قَشَمَ نّ. 20 عِ بَرَ نَ تَا لَنمَدِ تٌ نَشَن مَكْرّشِ وٌن نَ؟ ﭑ نْمَ نَ تَن لِدٍ. عَ لُ ﭑ شَ سِفَ نَا، ﭑ نِي شَ رَتَنفَ. عَ مَتٌ، تَا شُرُدِ شَ مُ عَ رَ؟» 21 مَلٍكّ نَشَ عَ يَابِ، «ﭑ بَرَ تِن نَ بِرِن نَ. ﭑ مُ نَ تَا كَنَمَ. 22 سِفَ مَقُرٍن. هَن عِ سَ سٌمَ تّمُي نَشّ، ﭑ مُ قٍقٍ رَبَمَ.» نَ تَا شِلِ سَشِ نّ سٌوَرِ، بَرِ مَ عَ شُرُن. 23 سٌفٍ نُ تٍقٍ تّمُي نَشّ، لٌتِ نَشَ سٌ سٌوَرِ تَا كُي.
24 نَ تّمُي، عَلَتَلَ نَشَ سٌودَ نُن تّ رَفٌرٌ فٌمٌرَ تَا نُن سٌدٌ مَ تَا مَ. 25 عَ نَشَ نَ تَايٍ تُشُنسَن، كٍلِ سَنسِيٍ مَ، عَ سَ دْشْ مِشِيٍ رَ نَشٍيٍ بِرِن سَبَتِشِ نَ تَايٍ كُي. 26 لٌتِ شَ فِنّ نَشَ عَ كٌبٍ رَتٌ، نَ نَن لَن عَ نَشَ قِندِ قْشّ شُتِ رَ.
27 نَ سُبَشّ مَ، عِبُرَهِمَ نَشَ كٍلِ، عَ عَ شُنسَ يِرٍ مَ عَ نُن عَلَتَلَ دّ مَسَرَ دّننَشّ. 28 عَ تٌ عَ يَ رَ سِفَ فٌمٌرَ نُن سٌدٌ مَ مَ، عَ نُن نَ رَبِلِنيِ بِرِن، عَ نَشَ تُورِ فبٍفبٍ تٌ تٍ رَ. 29 عَلَ تٌ نَ تَايٍ كَنَ لٌتِ نُ سَبَتِشِ دّننَشّ، عَ عَ رَتَنفَ نَ فبَلٌي مَ عِبُرَهِمَ شَ قٍ نَن نَ.
لٌتِ نُن عَ شَ دِ فِنّ قِرِنيِيٍ
30 لٌتِ نُ بَرَ فَاشُ لُقٍ رَ سٌوَرِ تَا كُي. عَ نَشَ كٍلِ نَا، عَ سِفَ فٍيَ قَرِ. عَ نَشَ سَبَتِ عَ نُن عَ شَ دِ فِنّ قِرِنيِيٍ رَ قْنمّ ندٍ كُي فّمّ لٌنفٌرِ رَ. 31 لْشْي ندٍ، عَ شَ دِ فِنّ سِنفٍ نَشَ عَ قَلَ عَ شُنيَ بّ، «وٌن بَبَ بَرَ قٌرِ. وٌن نَ دّننَشّ يِ كِ، شّمّ يٌ مُ نَ وٌن دْشْمَ نَشَن شْن عَلْ عَدَ مَ دَرِشِ عَ رَ كِ نَشّ. 32 قَ بٍ، وٌن شَ وٌن بَبَ رَ سِيسِ عَلَكٌ وٌن شَ شِ عَ شْن مَ، عَلَكٌ وٌن شَ دِ قِ عَ مَ نَشَن قِندِ مَ عَ بْنسْي رَ.» 33 نَ كْي رَ، عٍ نَشَ عٍ بَبَ رَ سِيسِ. عَ شَ دِ فِنّ سِنفٍ نَشَ شِ عَ بَبَ شْن مَ. عَ مُ عَ شُن مَ قٍ يٌ كٌلٌن، عَ شَ دِ سَ تّمُي، نُن عَ كٍلِ تّمُي.
34 كُيٍ تٌ عِبَ، عَ شَ دِ فِنّ سِنفٍ نَشَ عَ قَلَ عَ شُنيَ بّ، «عَ بَرَ حْن، ﭑ تَن نُن ﭑ بَبَ بَرَ شِ يِرٍ كٍرٍن تٌ. تٌ كْي رَ، عِ نُن وٌن بَبَ قَمَ شِدٍ يِرٍ كٍرٍن. نَ تّمُي وٌن نْمَ بْنسْي قِدٍ عَ مَ.» 35 نَ كْي مَن نَ، عٍ نَشَ عٍ بَبَ رَ سِيسِ. عَ شُنيَ قَن نَشَ شِ عَ بَبَ شْن مَ. عَ مُ عَ شُن مَ قٍ يٌ كٌلٌن، عَ شَ دِ سَ تّمُي، نُن عَ كٍلِ تّمُي.
36 لٌتِ شَ دِ فِنّ قِرِنيِيٍ نَشَ قُرِ تٌنفٌ عٍ بَبَ شَ دِ مَ. 37 نَ دِ فِنّ سِنفٍ تٌ دِ بَرِ، عَ شِلِ نَشَ سَ مٌوَبَ. نَ نَن قِندِ مٌوَبَكَيٍ بِرِن بٍنبَ رَ. هَن يَكْسِ عٍ نَ نَ. 38 عَ شَ دِ فِنّ قِرِن ندٍ قَن نَشَ دِ بَرِ، عَ شِلِ نَشَ سَ بٍن عَمِ. نَ نَن قِندِ عَمٌنِكَيٍ بِرِن بٍنبَ رَ. هَن يَكْسِ عٍ نَ نَ.

- قٍ قْلْ قْلّ
- <
- 19
- >

© 2015 Mission Evangélique Reformée Néerlandaise et les Traducteurs Pionniers de la Bible