- عِسِرَيِلَ مَنفّيٍ ١
- <
- 10
- >

10
سٍيبَ مَنفّ فِنّ قَقٍ مَنفّ سُلٍمَنِ شّيبُدٍ
يُدَيَ مَنفّيٍ عِِ ٩‏؛١ ٬ ١٢
1 سٍيبَ مَنفّ فِنّ تٌ سُلٍمَنِ شِلِ فبٍ مّ عَلَتَلَ شِلِ شَ قٍ رَ، عَ نَشَ سِفَ مَشْرِنيِ شْرْشْييٍ تِدٍ عَ مَ. 2 عَ نَشَ سِفَ دَرِ سَلَمُ، عَ سَنبَسٍ فبٍفبٍ شَنِن عَ شُن مَ حْشْمّيٍ قَرِ عَلْ لَبُندّ، شّيمَ، نُن فّمّ تٌقَنيِيٍ. عَ نَشَ عَ شَ مَشْرِنيِ بِرِن تِ سُلٍمَنِ مَ. 3 مَنفّ سُلٍمَنِ نَشَ عَ شَ مَشْرِنيِيٍ بِرِن يَابِ، نَ بِرِن نَشَ سْونّيَ عَ بّ.
4 سٍيبَ مَنفّ فِنّ تٌ فّ سُلٍمَنِ شَ لْننِ تٌدٍ، عَ نُن عَ شَ بَنشِيٍ عَ نَشٍيٍ تِ، 5 عَ شَ دٌنسٍيٍ، عَ شَ وَلِكّيٍ نُن عٍ وَلِ كِ، عٍ شَ دُفِيٍ، عٍ لُدٍيٍ، نَ قٍ بِرِن نَشَ عَ دّ عِشَرَ. 6 عَ نَشَ عَ قَلَ مَنفّ بّ، «ﭑ قٍ نَشٍيٍ بِرِن مّشِ ﭑ مَ بْشِ مَ عِ شَ مَسٍنيِيٍ نُن عِ شَ لْننِ شَ قٍ رَ، نَ بِرِن قِندِشِ نْندِ نَن نَ. 7 بٍينُن ﭑ شَ بٍ تٌ ﭑ يّتّ رَ، ﭑ مُ لَ عٍ شَ مَسٍنيِ رَ. كْنْ يَكْسِ ﭑ بَرَ عَ كٌلٌن عِ شَ لْننِ فبٌ دَنفِقٍ عٍ نَشَن مَسٍنشِ ﭑ بّ. عِ قٍ نَشَن بِرِن تَفِ رَبَشِ ﭑ بّ نُن عِ شَ نَاقُلِ، نَ دَنفِ عِ شِلِ رَ. 8 حّلّشِنيِ نَ عِ شَ مِشِيٍ بّ، حّلّشِنيِ نَ عِ شَ كٌنيِيٍ بّ، بَرِ مَ عٍ نَ عِ سّيتِ مَ تّمُي بِرِن عِ شَ لْننِ رَ مّقٍ رَ. 9 تَنتُي نَ عِ مَرِفِ عَلَتَلَ بّ، نَشَن هِننّشِ عِ رَ، عَ قَ عِ دْشْ عِسِرَيِلَ مَنفّ كِبَنيِ كُي. عِ مَرِفِ عَلَ نَ رَبَ نّ بَرِ مَ عِسِرَيِلَ رَقَن عَ مَ عَبَدَن. عَ عِ قِندِشِ نّ عٍ شَ مَنفّ رَ عَلَكٌ عِ شَ عٍ يَمَرِ تِنشِنيِ نُن نْندِ رَ.» 10 عَ نَشَ شّيمَ كِلٌ وُلُ نَانِ قِ مَنفّ مَ، عَ نُن لَبُندّ فبٍفبٍ، نُن فّمّ تٌقَنيِيٍ. كَبِ نَ تّمُي، سٍيبَ مَنفّ فِنّ لَبُندّ شَسَبِ نَشَن قِ مَنفّ سُلٍمَنِ مَ نَ حْندْن مُ تٌ عِسِرَيِلَ بْشِ مَ سْنْن.
11 شِرَ مِ نُن سُلٍمَنِ شَ وَلِكّيٍ نَشٍيٍ قَ شّيمَ رَ كٍلِقٍ عٌقِرِ بْشِ مَ، نٍيٍ مَن نَشَ قَ وُرِ نُن فّمّ تٌقَنيِيٍ رَ. 12 مَنفّ نَشَ نَ وُرِ رَوَلِ عَلَتَلَ شَ هْرْ مْبَنشِ سٌدٍ دّ رَ، عَ نُن مَنفّ شَ بَنشِ سٌدٍ دّ رَ. عَ مَن نَشَ نَ وُرِ رَوَلِ كْرَيٍ يَءِلَنقٍ رَ بّيتِبَيٍ بّ. نَ وُرِ مْولِ مُ نُ تٌشِ يُدَيَ سِندٍن.
13 مَنفّ سُلٍمَنِ نَشَ سٍيبَ مَنفّ فِنّ وَشْنسٍ بِرِن سٌ عَ يِ رَ دَنفِقٍ عَ نَشَن نَسَنبَشِ عَ مَ. نَ شَنبِ، عَ نَشَ فبِلٍن عَ شَ بْشِ مَ، عَ تَن نُن عَ شَ مِشِيٍ.
مَنفّ سُلٍمَنِ شَ نَاقُلِ
يُدَيَ مَنفّيٍ عِِ ١‏؛١٤ ٬ ١٧، ٩‏؛١٣ ٬ ٢٨
14 حّ يٌ حّ سُلٍمَنِ نُ شّيمَ كِلٌ وُلُ مْشْحّن نُن قِرِن، كِلٌ كّمّ سٍننِ تٌنفٌ نَانِ نُن نَانِ سْتْمَ، 15 بَقٍ عَ نَشَن سْتْ يُلّيَ دُوتِ رَ. عَ مَن نُ شّيمَ نُن فبٍتِ سْتْمَ مَنفّيٍ نُن فٌمِنَيٍ رَ عَرَبُ بْشِ مَ.
16 مَنفّ سُلٍمَنِ نَشَ سْورِ مَكَنتَسٍ كّمّ قِرِن يَءِلَن شّيمَ رَ، كَنكَن يَءِلَنشِ شّيمَ كِلٌ سٌلٌقٍرٍ نَن نَ. 17 عَ مَن نَشَ سْورِ مَكَنتَسٍ شُنشُرِ كّمّ سَشَن يَءِلَن شّيمَ رَ، كَنكَن يَءِلَنشِ شّيمَ كِلٌ سَشَن نَن نَ. عَ نَشَ عٍ فبَكُ بَنشِ كُي نَشَن شِلِ قَلَمَ لِبَن قْتْن بَنشِ. 18 مَنفّ نَشَ كِبَنيِ شُنفبٍ يَءِلَن سِلِ حِنيِ رَ، عَ قَ شّيمَ قَنيِ مَسٌ عَ مَ. 19 سَنتِدٍ سٍننِ نُ نَ نَ كِبَنيِ مَ. عَ شَنبِ رَدِفِلِنشِ، بّلّشّ سَدٍ قِرِن نُ نَ عَ سّيتِيٍ مَ، يّتّ مَسٌلِشِ قِرِن قَن نُ نَ عَ سّيتِيٍ مَ. 20 يّتّ قُ نُن قِرِن قَن مَسٌلِشِ نُ نَ سَنتِدٍيٍ سّيتِيٍ مَ، سٍننِ نُ نَ يِرٍقَنيِ مَ، سٍننِيٍ نُ نَ كْولَ مَ. نَ كِبَنيِ مَنِيّ مُ نُ نَ مَنفَتَا يٌ كُي سِندٍن. 21 مَنفّ سُلٍمَنِ شَ ثْوتِ بِرِن نُن لِبَن قْتْن بَنشِ شَ ثِلٍتِ بِرِن نُ يَءِلَنشِ شّيمَ نَن نَ. عَ مُ نُ فبٍتِ رَوَلِمَ قٍقٍ مَ، عَ تِدٍ مُ فبٌ عَ بّ. 22 كُنكُييٍ نُ نَ مَنفّ يِ رَ نَشٍيٍ نُ سِفَمَ تَرَ سِسِ حّ سَشَن يٌ حّ سَشَن شّيمَ، فبٍتِ، سِلِ حِنيِ، كُلٍ، نُن شْنِ تٌقَنيِيٍ تٌنفٌدٍ. شِرَ مِ شَ وَلِكّيٍ نُ عَ مَلِمَ نَ وَلِ كُي.
23 مَنفّ سُلٍمَنِ شَ بَننَيَ نُن عَ شَ لْننِ نَشَ فبٌ يّ دَنفِ بْشِ مَنفّ بِرِن نَ. 24 بْشِ مَنفّ بِرِن نُ وَ مَ سُلٍمَنِ شَ لْننِ رَ مّقٍ عَلَ نَشَن سَشِ عَ شَشِلِ مَ. 25 نٍيٍ بِرِن نُ مَنفّ سَنبَمَ فبٍتِ، شّيمَ، دُفِيٍ، فٍرٍ سٌسٍيٍ، لَبُندّيٍ، سٌي، نُن سٌقَلٍيٍ رَ حّ يٌ حّ.
26 سُلٍمَنِ نَشَ سْورِ رَفِسٍيٍ نُن سٌي رَفِيٍ مَلَن. سْورِ رَفِسٍ وُلُ كٍرٍن كّمّ نَانِ، نُن سٌي رَفِيٍ وُلُ قُ نُن قِرِن نَن نُ نَ مَنفَتَا دَرِ سَلَمُ نُن تَا مَكَنتَشِ فبّتّيٍ. 27 مَنفّ نَشَ عَ نِيَ فبٍتِ شَ وُيَ دَرِ سَلَمُ دَنفِقٍ فّمّ شْرِ رَ. وُرِ قَنيِ قَن نَشَن شِلِ سّدِرِ نَشَ وُيَ دَنفِقٍ سِكٌمٌرٌ وُرِ رَ نَشٍيٍ نَ سٍقٍلَ بْشِ مَ. 28 سُلٍمَنِ نُ سٌي سَرَ مَ مِسِرَ نُن كٌوَ بْشِ نَن مَ. مَنفّ شَ يُلّيٍ نُ سِفَمَ عٍ تٌنفٌدٍ. 29 عٍ سْورِ رَفِسٍ سَرَ فبٍتِ كِلٌ سٌلٌقٍرٍ رَ، عٍ سٌي سَرَ فبٍتِ كِلٌ كٍرٍن نُن عَ تَفِ. عٍ نَ مْولِ سَرَ شِتِ نُن عَرَ مِ مَنفّيٍ قَن بّ.

- عِسِرَيِلَ مَنفّيٍ ١
- <
- 10
- >

© 2015 Mission Evangélique Reformée Néerlandaise et les Traducteurs Pionniers de la Bible