- شّيرَيٍ شَ تَرُشُي
- <
- 15
- >

15
دَرِ سَلَمُ مَلَنيِ
1 مِشِ ندٍيٍ نَشٍيٍ كٍلِ يُدَيَ، عٍ نَشَ عَ قَلَ عِسَ قْشِرَبِرّيٍ بّ، «شَ وٌ مُ وٌ سُننَ عَننَبِ مُنسَ شَ نَامُنيِ كِ مَ، وٌ مُ نْمَ كِسِدٍ.» 2 ثْلُ نُن بَرَنَبَسِ نَشَ وْيّنيِ شْرْشْي قَلَ عٍ بّ. عٍ نَشَ نَتّ تٌنفٌ ثْلُ نُن بَرَنَبَسِ نُن مِشِ ندٍيٍ شَ تٍ دَرِ سَلَمُ شّيرَيٍ نُن كُنتِفِيٍ مَشْرِندٍ يِ قٍ مَ. 3 دَنشَنِيَتْي حَمَ نَشَ عٍ شّي. عٍ دَنفِشِ قٍنِسِيَ نُن سَمَرِ رَ تّمُي نَشّ، عٍ نَشَ عَ مَسٍن مّننِكَيٍ بّ، مِشِ نَشٍيٍ كٍلِشِ سِ فبّتّيٍ مَ، نٍيٍ دَنشَنِيَشِ كِ نَشّ. يِ مَسٍنيِ نَشَ عِسَ قْشِرَبِرّيٍ رَحّلّشِن. 4 عٍ تٌ سٌ دَرِ سَلَمُ، دَنشَنِيَتْي حَمَ نُن شّيرَيٍ، نُن كُنتِفِيٍ نَشَ عٍ رَ سّنّ. عَلَ نَشَن بِرِن نَبَ عٍ سَابُي رَ، عٍ نَشَ نَ يَبَ عٍ بّ. 5 عَوَ، قَرِ سّنِ ندٍ نَشٍيٍ نُ بَرَ دَنشَنِيَ، عٍ نَشَ كٍلِ، عٍ نُ قَ عَ قَلَ، عَ لَنمَ نّ سِ فبّتّ مِشِيٍ شَ سُننَ، عٍ شَ بِرَ عَننَبِ مُنسَ شَ سّرِيّ قْشْ رَ.
6 شّيرَيٍ نُن كُنتِفِيٍ نَشَ عٍ مَلَن عٍ شَ نَ قٍ مَتٌ. 7 عٍ تٌ نَ قٍ عِسْنشْ سْنشْ، ثِيّرِ نَشَ كٍلِ، عَ عَ قَلَ عٍ بّ، «ﭑ نفَشَكٍرٍنيِيٍ، وٌ عَ كٌلٌن كَقِ تّمُي شْنكُيٍ عَلَ بَرَ ﭑ سُفَندِ وٌ تَفِ، عَلَكٌ سِ فبّتّ مِشِيٍ شَ شِبَارُ قَنيِ مّ ﭑ دّ رَ، عٍ شَ دَنشَنِيَ. 8 عَوَ، عَلَ نَشَن مِشِ سٌندٌنيِ كٌلٌن، نَ بَرَ سٍيدٍيَ رَبَ عٍ بّ، عَ عَ شَشِلِ سّنِيّنشِ قِ عٍ مَ عَلْ وٌن تَن. 9 عَ مُ مِشِ يٌ رَقِسَ عَ بٌورٍ بّ عٍ تَن نُن وٌن تَن تَفِ، بَرِ مَ عَ بَرَ عٍ سٌندٌنيِ رَ سّنِيّن دَنشَنِيَ رَ. 10 يَكْسِ، مُنقٍ رَ وٌ عَلَ مَتٌمَ؟ وٌ نَ كٌتٍ دْشْقٍ عِسَ قْشِرَبِرّيٍ شُن، وٌن بٍنبَيٍ نُن وٌن تَن مُ نَشَن نْمَ. 11 وٌ شَ عَ كٌلٌن عَ وٌن نَكِسِشِ مَرِفِ عِسَ شَ هِننّ نَن نَ عَلْ عٍ تَن قَن.»
12 حَمَ بِرِن نَشَ دُندُ، عٍ نَشَ عٍ تُلِ مَتِ ثْلُ نُن بَرَنَبَسِ رَ. ثْلُ نُن بَرَنَبَسِ نَشَ عَ تَفِ رَبَ بٌورٍيٍ بّ عَلَ كَابَنَكٌي نُن تْنشُمَيٍ نَشٍيٍ بِرِن نَبَ عٍ سَابُي رَ سِ فبّتّيٍ تَفِ. 13 عٍ تٌ فّ وْيّندٍ، يَكِ نَشَ وْيّنيِ تٌنفٌ، عَ نَشّ، 14 «ﭑ نفَشَكٍرٍنيِيٍ، وٌ وٌ تُلِ مَتِ ﭑ نَ. سِمْن بَرَ عَ يَبَ عَلَ مِشِيٍ سُفَندِ مَ كِ نَشّ سِيٍ يَ مَ، عَ شِلِ سَمَ نَشٍيٍ شُن مَ. 15 نَمِحْنمّيٍ بِرِن شَ مَسٍنيِ لَنشِ نَ نَن مَ. عَ سّبّشِ،
16 ‹نَ شَنبِ ﭑ قَمَ نّ
دَوُدَ شَ بَنشِ بِرَشِ رَكٍلِدٍ.
ﭑ نَ يِرٍ كَنَشِيٍ رَقَلَمَ نّ،
ﭑ نَ رَكٍلِمَ نّ،
17 عَلَكٌ مِشِ نَشٍيٍ لُشِ عٍ شَ نْ مَرِفِ قٍندٍ،
سِ فبّتّ نَشٍيٍ بِرِن قِندِ مَ ﭑ فبٍ رَ.
18 مَرِفِ شَ مَسٍنيِ نَن نَ كِ،
نَشَن يِ قٍ كٌلٌن كَبِ عَ قْلّ،
نَشَن يِ قٍ بِرِن نَفِرِ مَ.›»
19 «نَ نَ عَ رَ، عَ مُ لَنمَ عَ شَ قِندِ قٍ شْرْشْي رَ سِ فبّتّيٍ بّ نَشٍيٍ وَ مَ بِرَقٍ عَلَ قْشْ رَ. 20 كْنْ وٌن شَ بَتَاشّ سّبّ عٍ مَ، عٍ نَشَ سٍيٍ دٌن نَشٍيٍ بَشِ سّرّشّ رَ كُيٍيٍ بّ. عٍ مَن شَ بَ يّنّ مَ، عَ نُن عٍ نَشَ سُبٍ يُقَشِ دٌن، عٍ مَن نَشَ وُلِ مِن. 21 بَرِ مَ كَبِ وٌن بٍنبَيٍ شَ وَشَتِ، مِشِيٍ نَ تَا بِرِن كُي، نَشٍيٍ عَننَبِ مُنسَ شَ سّرِيّ شَرَنمَ سَلِدٍيٍ كُي مَلَبُ لْشْي.»
22 عَوَ، شّيرَيٍ نُن كُنتِفِيٍ نُن دَنشَنِيَتْي حَمَ بِرِن نَشَ لَن عَ مَ عٍ شَ مِشِ ندٍيٍ شّي عَنتِيْكِ، نَشٍيٍ ثْلُ نُن بَرَنَبَسِ مَتِمَ. عٍ نَشَ يُدَ سِ نَشَن شِلِ بَرَ سَبَ، نُن سِلَسِ سُفَندِ، شّمّ بِنيٍيٍ نفَشَكٍرٍنيِيٍ يَ مَ. 23 عٍ نَشَ بَتَاشّ كٍرٍن سٌ عٍ يِ رَ نَشَن سّبّشِ، «شّيرَيٍ نُن كُنتِفِيٍ، نَشٍيٍ لَنشِ وٌ نفَشَكٍرٍنيِيٍ مَ، كَتَرَبِ وٌن نفَشَكٍرٍنيِيٍ مَ سِ فبّتّيٍ يَ مَ، نَشٍيٍ نَ عَنتِيْكِ، سِرِيَ، نُن سِلِسِ، مُشُ بَرَ وٌ شّيبُ. 24 مُشُ بَرَ عَ مّ عَ مِشِ ندٍيٍ نَشٍيٍ كٍلِشِ مُشُ يَ مَ، مُشُ مُ حُنفُي سَشِ نَشٍيٍ مَ، عَ نٍيٍ بَرَ وٌ رَكْنتْقِلِ عٍ شَ وْيّنيِ رَ. عٍ بَرَ وٌ بْحّ عِقُ.»
25 «نَ نَ عَ رَ، مُشُ بَرَ لَن عَ مَ مُشُ شَ شّيرَيٍ شّي وٌ مَ، سَ ثْلُ نُن بَرَنَبَسِ قَرِ، مُشُ شَنُنتٍنيِيٍ، 26 نَشٍيٍ بَرَ مّي عٍ نِي رَ وٌن مَرِفِ عِسَ شَ قٍ رَ، عَلَ شَ مِشِ سُفَندِشِ. 27 مُشُ بَرَ يُدَ سِ نُن سِلَسِ قَن شّي، نَشٍيٍ يِ قٍيٍ تَفِ رَبَمَ وٌ بّ. 28 عَلَ شَشِلِ سّنِيّنشِ نُن مُشُ تَن بَرَ لَن عَ مَ مُشُ نَشَ كٌتٍ فبّتّ دْشْ وٌ شُن قٌ نَشَن دَشَ. 29 عَ تَن نَن يِ كِ؛ وٌ نَشَ سُبٍ دٌن نَشَن بَشِ سّرّشّ رَ كُيٍيٍ بّ، نُن سُبٍ يُقَشِيٍ، وٌ نَشَ وُلِ قَن مِن. وٌ مَن نَشَ يّنّ قَن نَبَ. وٌ لَن وٌ شَ فبِلٍن يِ قٍ بِرِن قْشْ رَ. وٌ سَلَمُ.»
30 عَوَ، عٍ تٌ بَرَ عٍ حُنفُ حَمَ مَ، عٍ نَشَ سِفَ عَنتِيْكِ، عٍ نَشَ سَ بَتَاشّ سٌ دَنشَنِيَتْي حَمَ يِ رَ. 31 نفَشَكٍرٍنيِيٍ تٌ عَ شَرَن، عٍ نَشَ حّلّشِن، عٍ نَشَ لِمَنِيَ. 32 يُدَ سِ نُن سِلَسِ، نَشٍيٍ يَتِ نُ قِندِشِ نَمِحْنمّيٍ رَ، عٍ نَشَ عٍ كَوَندِ، عٍ نُ عٍ رَلِمَنِيَ وْيّن وُيَشِ رَ. 33 وَشَتِ ندٍ تٌ دَنفِ، عٍ نفَشَكٍرٍنيِيٍ نَشَ عٍ بّحِن بْحّسَ كُي فبِلٍنقٍ عٍ شّيمَيٍ مَ. 34 كْنْ سِلَسِ تَن نَشَ لُ نَا. 35 ثْلُ نُن بَرَنَبَسِ نَشَ لُ عَنتِيْكِ، عٍ نُن عٍ بٌورٍ وُيَشِ عٍ نُ قَ مِشِيٍ شَرَن، عٍ مَن نُ مَرِفِ شَ شِبَارُ قَنيِ كَوَندِ تِ.
ثْلُ نُن بَرَنَبَسِ قَتَنقٍ
36 لْشْي ندٍيٍ تٌ دَنفِ، ثْلُ نَشَ عَ قَلَ بَرَنَبَسِ بّ، «وٌن شَ فبِلٍن تَا بِرِن كُي وٌن مَرِفِ شَ مَسٍنيِ كَوَندِشِ دّننَشّ، وٌن شَ عَ مَتٌ وٌن نفَشَكٍرٍنيِيٍ دَنشَنِيَتْييٍ نَ كِ نَشّ نَا.» 37 بَرَنَبَسِ نُ وَ مَ يَيَ قَن شَنِنقٍ، نَشَن شِلِ مَرَكِ. 38 كْنْ ثْلُ نَشَ عَ قَلَ عَ مُ لَن عٍ شَ مِشِ شَنِن عٍ شُن مَ نَشَن كٍلِ عٍ شُن مَ ثَنقِلِيَ، عَ مُ تِن بِرَدٍ عٍ قْشْ رَ عٍ شَ وَلِ كُي. 39 نَ لَنتَرٍيَ نَشَ شْرْشْ هَن عَ نَشَ قِندِ قَتَنيِ رَ. بَرَنَبَسِ نَشَ مَرَكِ تٌنفٌ، عٍ نَشَ بَكِ كُنكُي كُي سِفَقٍ رَ سِثِرِ سُرِ مَ. 40 عٍ نفَشَكٍرٍنيِيٍ تٌ عٍ تَشُ مَرِفِ شَ هِننّ رَ، ثْلُ نَشَ سِلَسِ تٌنفٌ، عٍ نَشَ سِفَ 41 سِرِيَ نُن سِلِسِ بْشِيٍ مَ، عٍ دَنشَنِيَتْي حَمَيٍ رَلِمَنِيَ.

- شّيرَيٍ شَ تَرُشُي
- <
- 15
- >

© 2015 Mission Evangélique Reformée Néerlandaise et les Traducteurs Pionniers de la Bible