- يَكِ
- <
- 2
- >

2
مِشِ رَقِسَقٍ عَ بٌورٍ بّ
1 ﭑ نفَشَكٍرٍنيِيٍ، وٌ نَشَ مِشِيٍ رَقِسَ عٍ بٌورٍ بّ، بَرِ مَ وٌ دَنشَنِيَشِ وٌن مَرِفِ عِسَ نْرّ كَنيِ نَن مَ، عَلَ شَ مِشِ سُفَندِشِ. 2 وٌ شَ وٌ مَحْشُن يِ مَ؛ مِشِ ندٍ نَشَ قَ وٌ مَلَنشِ دّننَشّ، شُرُندّ شّيمَ دَاشِ نَ عَ بّلّشّ رَ، دُفِ تٌقَنيِ رَفٌرٌشِ عَ مَ. سٍتَرٍ قَن نَشَ قَ، دُفِ قٌرِ تٌحَاشِ رَفٌرٌشِ عَ مَ. 3 شَ وٌ دُفِ تٌقَنيِ كَنيِ شّيبُ عَ قَنيِ رَ، وٌ قَ عَ قَلَ عَ بّ، «عِ مَفٌرٌدٍ قَنيِ نَن يِ كِ،» كْنْ وٌ قَ عَ قَلَ سٍتَرٍ تَن بّ، «تِ مّننِ،» شَ نَ مُ عَ رَ، «دْشْ بْشِ، ﭑ بُن مَ بٍ،» 4 وٌ مُ مِشِ رَقِسَشِ عَ بٌورٍ بّ شّ نَ كِ؟ وٌ مُ حّرّشِ مَحْشُن كٌبِ شَ رَ نَ كِ؟
5 ﭑ نفَشَكٍرٍنيِ شَنُشِيٍ، وٌ وٌ تُلِ مَتِ ﭑ نَ. عَلَ بَرَ مِشِيٍ سُفَندِ نَشٍيٍ قِندِشِ سٍتَرٍيٍ رَ دُنِحَ كِ مَ، عَلَكٌ عٍ شَ قِندِ بَننَمِشِيٍ رَ دَنشَنِيَ كِ مَ. عَلَ بَرَ عٍ سُفَندِ عَلَكٌ عٍ شَ قِندِ كّتٌنفٌي رَ عَ شَ مَنفّيَ كُي. نَ نَن لَايِدِشِ مِشِيٍ بّ نَشٍيٍ عَلَ شَنُشِ. 6 كْنْ وٌ تَن، وٌ بَرَ سٍتَرٍيٍ مَبٍرٍ. بَننَمِشِيٍ شَ مُ وٌ تْورْ مَ، عٍ وٌ شَنِن كِيتِسَ شْن مَ؟ 7 عٍ تَن شَ مُ وٌ مَرِفِ شِلِ قَنيِ رَ سْتْمَ؟
8 وٌ شَ مَنفّ عَلَتَلَ شَ سّرِيّ نَن نَبَتُ، عَلْ عَ سّبّشِ كِتَابُي كُي كِ نَشّ، «عِ شَ عِ بٌورٍ شَنُ عَلْ عِ يّتّ كَن فُندِ.» شَ وٌ نَ رَبَ، وٌ بَرَ بِرَ قٍ قَنيِ قْشْ رَ. 9 كْنْ شَ وٌ مِشِ ندٍيٍ رَقِسَ عٍ بٌورٍ بّ، وٌ بَرَ يُنُبِ رَبَ. سّرِيّ نَن وٌ مَكِيتِمَ، بَرِ مَ وٌ بَرَ قِندِ سّرِيّ مَتَندِلَيٍ رَ. 10 شَ مِشِ سّرِيّ بِرِن نَبَتُ كْنْ عَ يِرٍ كٍرٍن مَتَندِ، نَ كَنيِ بَرَ سّرِيّ بِرِن مَتَندِ، 11 بَرِ مَ نَشَن عَ قَلَشِ، «عِ نَشَ يّنّ رَبَ،» عَ تَن نَن مَن عَ قَلَشِ، «عِ نَشَ قَشّ تِ.» هَلِ عِ مُ يّنّ رَبَ، كْنْ شَ عِ قَشّ تِ، عِ قِندِشِ عَلَ شَ سّرِيّ مَتَندِلَ نَن نَ.
12 نَ كُي، وٌ شَ وْيّن، وٌ مَن شَ وٌ حّرّ عَلْ نَشٍيٍ قَمَ مَكِيتِدٍ سّرِيّ رَ نَشَن شْرّيَ قِمَ مِشِ مَ. 13 كِيتِ لْشْي، عَلَ مُ كِنِكِنِمَ مِشِ مَ نَشَن مُ كِنِكِنِ عَ بٌورٍ عَدَ مَ مَ. كِنِكِنِ سّنبّ فبٌ كِيتِ بّ.
دَنشَنِيَ نُن عَ كّوَلِ
14 ﭑ نفَشَكٍرٍنيِيٍ، عَ تِدٍ يٌ مُ نَ شَ مِشِ عَ قَلَ عَ عَ دَنشَنِيَشِ، كْنْ عَ مُ كّوَلِ قَنيِ رَبَمَ. يِ دَنشَنِيَ مْولِ نْمَ مِشِ رَكِسِدٍ؟ 15 شَ وٌ نفَشَكٍرٍنيِ مَفٍلِ نَ عَ رَ، لْشْي كٍرٍن بَلٌي مُ نَ عَ يِ رَ، 16 مِشِ ندٍ قَ لُ وٌ يَ مَ عَ عَ قَلَ عَ بّ، «سِفَ، عِ نَشَ كْنتْقِلِ، عِ شَ دُفِ ندٍ رَفٌرٌ عِ مَ، عِ شَ عِ دّفٍ،» كْنْ عَ قَ لُ عَ مُ عَ شَ كْنتْقِلِ بَ، نَ كَنيِ شَ وْيّنيِ تِدٍ يٌ مُ نَ. 17 دَنشَنِيَ نَ نَ كِ نّ. شَ عَ مُ مِشِ تُتُنمَ وَلِ قَنيِيٍ رَبَقٍ مَ، عَ تِدٍ يٌ مُ نَ.
18 كْنْ مِشِ ندٍ نْمَ عَ قَلَدٍ، «عِ تَن، دَنشَنِيَ كَنيِ نَن عِ رَ، كْنْ ﭑ تَن قٍ قَنيِ رَبَ نَن ﭑ نَ.» كَتَ عِ شَ عِ شَ دَنشَنِيَ مَسٍن ﭑ بّ وَلِ قَنيِ شَنبِ. ﭑ تَن ﭑ مَ دَنشَنِيَ مَسٍنمَ عِ بّ ﭑ مَ كّوَلِ قَنيِ نَن سَابُي رَ. 19 عِ لَشِ عَ رَ، عَ عَلَ كٍرٍن نَ عَ رَ. نَ قَن كِ قَنيِ، كْنْ هَلِ حِننّيٍ لَشِ نَ رَ، عٍ سّرّن فَاشُي رَ. 20 عِ تَن شَشِلِتَرٍ، عِ مُ عَ كٌلٌن دَنشَنِيَ نَشَن مُ كّوَلِ قَنيِ رَ مِنِمَ، عَ تِدٍ يٌ مُ نَ؟ 21 مُنقٍ عَ نِيَ وٌن بَبَ عِبُرَهِمَ نَشَ قِندِ تِنشِنتْي رَ عَلَ يَ عِ؟ عَ مُ قَتَن عَ شَ كّوَلِيٍ شَ مَ، عَ تٌ عَ شَ دِ عِسِيَفَ قِ عَلَ مَ سّرّشّبَدٍ قَرِ؟ 22 عِ بَرَ عَ تٌ، دَنشَنِيَ نُ وَلِقٍ نّ عَ نُن عَ شَ كّوَلِ. كّوَلِ نَن دَنشَنِيَ رَكَمَلِمَ. 23 نَ كُي، عَ نَشَ رَبَ عَلْ عَ سّبّشِ كِتَابُي كُي كِ نَشّ، «عِبُرَهِمَ نَشَ لَ عَلَ رَ. عَلَتَلَ قَن نَشَ نَ قِندِ تِنشِنيِ رَ عَ بّ.» عِبُرَهِمَ شِلِ نَشَ قَلَ «عَلَ شَنُنتٍنيِ». 24 وٌ بَرَ عَ تٌ، عَدَ مَدِ شَ كّوَلِ قِندِ مَ تِنشِنيِ نَن نَ عَ بّ، عَ شَ دَنشَنِيَ فبَنسَن شَ مُ عَ رَ.
25 لَنفٌي فِنّ رَشَبِ قَن شَ كّوَلِ شَ مُ قِندِ تِنشِنيِ رَ عَ بّ، عَ تٌ شّيرَيٍ رَ سّنّ عَ شْنيِ، عَ كِرَ مَسٍن عٍ بّ عٍ عٍ فِمَ نَشَن نَ؟ 26 مِشِ نِي نَ سِفَ، عَ قَتٍ قَشَمَ نّ. نَ كُي، شَ كّوَلِ قَنيِ مُ نَ، دَنشَنِيَ قَن حْنمَ نّ.

- يَكِ
- <
- 2
- >

© 2015 Mission Evangélique Reformée Néerlandaise et les Traducteurs Pionniers de la Bible