- عِسِرَيِلَ مَنفّيٍ ٢
- <
- 17
- >

17
عِسِرَيِلَ مَنفّ هٌسٍيَ
1 يُدَيَ مَنفّ عَشَسِ شَ مَنفّيَ حّ قُ نُن قِرِن ندٍ رَ، عٍلَ شَ دِ هٌسٍيَ نَشَ قِندِ عِسِرَيِلَ مَنفّ رَ سَمَرِ. عَ حّ سٌلٌمَنَانِ مَنفّيَ رَبَ. 2 عَ نَشَ قٍ رَبَ نَشَن مُ رَقَن عَلَ مَ، كْنْ عَ مُ لُ عَلْ مَنفّ سِنفٍيٍ، نَشٍيٍ شَ يُنُبِيٍ دَنفِ عَ فبٍ بّ. 3 عَسِرِيَ مَنفّ سَلَمَنٍسَرِ تٌ سَ هٌسٍيَ فٍرٍ، عَ عَ لُ عَ شَ نْي بُن مَ، هٌسٍيَ نَشَ تِن دُوتِ قِقٍ رَ عَ مَ. 4 كْنْ عَسِرِيَ مَنفّ نَشَ عَ كٌلٌن قَ، عَ هٌسٍيَ نُ وَ مَ عَ مَتَندِقٍ. عَ تٌندِ دُوتِ رَ سَنبَدٍ عَ مَ، عَ مَن شّيرَيٍ شّي مِسِرَ مَنفّ سٌ شْن مَ، مَلِ قٍندٍ عَ رَ. نَ كُي عَسِرِيَ مَنفّ نَشَ هٌسٍيَ سُشُ، عَ عَ رَ سٌ فٍيلِ. 5 نَ دَنفِ شَنبِ، عَ نَشَ دِن عِسِرَيِلَ بْشِ بِرِن نَ، عَ سَمَرِ رَبِلِن، حّ سَشَن بُن مَ نَا سُشُشِ عَ يِ رَ. 6 هٌسٍيَ شَ مَنفّيَ حّ سٌلٌمَنَانِ ندٍ رَ، عَسِرِيَ مَنفّ نَشَ نْ سَمَرِ تَا رَ، عَ عِسِرَيِلَكَيٍ شَنِن عَسِرِيَ بْشِ مَ كٌنيِيَ كُي. عَ نَشَ عٍ رَ سَبَتِ شَلَ تَا كُي فٌسَن بْشِ مَ شَبٌرٌ شُرٍ دّ رَ، عَ نُن مٍدٍكَيٍ شَ تَايٍ كُي.
عِسِرَيِلَ شَ يُنُبِيٍ
7 نَ قٍ بِرِن نَبَ نّ، بَرِ مَ عِسِرَيِلَكَيٍ نُ بَرَ يُنُبِ رَبَ عٍ مَرِفِ عَلَتَلَ رَ، نَشَن عٍ رَ مِنِ مِسِرَ بْشِ رَ قِرَوُنَ شَ نْي بُن مَ. عِسِرَيِلَ نُ بَرَ بِرَ عَلَ فبّتّيٍ قْشْ رَ، 8 عٍ نُ عٍ بَتُ عَلْ سِ بٌورٍيٍ عَلَتَلَ نَشٍيٍ كٍرِشِ عٍ يَ رَ. عِسِرَيِلَكَيٍ نُ بَرَ عٍ تُلِ مَتِ عٍ شَ مَنفّيٍ رَ نَ قٍ كُي. 9 عِسِرَيِلَكَيٍ نُ بَرَ قٍيٍ رَبَ فُندٌ رَ عٍ مَرِفِ عَلَتَلَ رَ، عٍ مُ لَن عٍ شَ نَشٍيٍ رَبَ. عٍ نُ بَرَ كُيٍ بَتُدٍيٍ يَءِلَن يِرٍ عِتٍشِيٍ عٍ شَ تَايٍ بِرِن كُي، كٍلِ يِرٍ مَكَنتَدٍيٍ مَ هَن تَا مَكَنتَشِيٍ كُي. 10 عٍ نَشَ فّمّ مَسٌلِشِيٍ نُن عَسٍرَ كُيٍيٍ تِ فٍيَيٍ كْن نَ، وُرِيٍ بُن مَ. 11 مّننِ، عٍ نَشَ سُرَيِ فَن سّرّشّ رَ نَ كُيٍيٍ بّ، عَلْ سِيٍ نُ عَ رَبَمَ كِ نَشّ، عَلَتَلَ نَشٍيٍ كٍرِ عٍ يَ رَ. عٍ نَشَ عَلَتَلَ مَتَندِ عٍ شَ نَ قٍ حَاشِيٍ رَ. 12 عٍ نُ كُيٍيٍ بَتُمَ، هَلِ عَلَتَلَ تٌ بَرَ نُ تْنيِ دْشْ نَ قٍ مَ، عَ قَلَقٍ رَ، «وٌ نَشَ نَ مْولِ رَبَ.» 13 عَلَتَلَ نُ بَرَ عِسِرَيِلَ نُن يُدَيَ رَكٌلٌن نَ بِرِن نَ عَ شَ نَمِحْنمّيٍ سَابُي رَ. عَ نُ بَرَ عَ قَلَ، «وٌ شَ فبِلٍن وٌ شَ وَلِ كٌبِيٍ قْشْ رَ. وٌ شَ بِرَ ﭑ مَ يَامَرِيٍ نُن ﭑ مَ تْنيِيٍ قْشْ رَ، عَلْ ﭑ مَ سّرِيّ عَ مَسٍنشِ كِ نَشّ، ﭑ نَشَن يَمَرِ وٌ بٍنبَيٍ رَ ﭑ مَ كٌنيِ نَمِحْنمّيٍ سَابُي رَ.»
14 كْنْ عٍ مُ عٍ تُلِ مَتِ عَلَتَلَ رَ. عٍ نَشَ عٍ بْحّ رَشْرْشْ، عَلْ عٍ بٍنبَيٍ نَشٍيٍ مُ دَنشَنِيَ عٍ مَرِفِ عَلَتَلَ مَ. 15 عٍ نَشَ عَلَتَلَ شَ يَامَرِيٍ مَتَندِ، عٍ عَ شَ سَاتّ كَنَ نَشَن نُ شِرِشِ عَلَ نُن عٍ بٍنبَيٍ تَفِ. عٍ نَشَ بِرَ قٍ قُقَقُ قْشْ رَ، عٍ عٍ يّتّ قِندِ قُيَنتٍيٍ رَ. عٍ نَشَ بِرَ سِيٍ شَ نَامُنيِيٍ قْشْ رَ، نَشٍيٍ عٍ رَبِلِنشِ، عَلَتَلَ تْنيِ دْشْ نَشٍيٍ مَ. 16 عٍ نَشَ عٍ مَرِفِ عَلَتَلَ شَ يَامَرِيٍ بِرِن مَتَندِ. عٍ نَشَ نِنفٍ وُرٍ دَاشِ قِرِن يَءِلَن كُيٍيٍ رَ، عٍ نَشَ عَسٍرَ كُيٍ مَسٌلِ وُرِ رَ، عٍ نَشَ سُيِدِ تُنبُييٍ بّ، عٍ نَشَ بَلِ كُيٍ بَتُ. 17 عٍ نَشَ عٍ شَ دِ شّمّيٍ نُن عٍ شَ دِ فِنّيٍ بَ سّرّشّ فَن دَاشِ رَ. عٍ نَشَ بِرَ دُورٍيَ نُن سٍمَتٌقٍ قْشْ رَ. عٍ نَشَ عٍ يّتّ قِ عَلَ فبّتّيٍ مَ، عٍ قٍ رَبَ نَشَن مُ رَقَن عَلَتَلَ مَ.
18 نَ نَن عَ نِيَ عَلَتَلَ نَشَ شْنْ عِسِرَيِلَ بْنسْي مَ، عَ قَ عٍ مَكُيَ عَ يَ تٌدٍ رَ. يُدَ بْنسْي كٍرٍن نَن لُ قَ. 19 هَلِ يُدَ بْنسْي، عٍ مُ نُ بِرَ مَ عٍ مَرِفِ عَلَتَلَ شَ يَامَرِيٍ قْشْ رَ عَ رَبَ كِ مَ. عٍ قَن نَشَ بِرَ عِسِرَيِلَ شَ مِسَالِ قْشْ رَ. 20 عَلَتَلَ نَشَ مّي عِسِرَيِلَ بْنسْي بِرِن نَ، عَ نَشَ عٍ حَشَنكَتَ، عَ عٍ رَبٌلٌ عَ شُننَكَنَمَيٍ بّلّشّ عِ، عَ عٍ كٍرِ عَ يَ تٌدٍ رَ. 21 عَ تٌ عِسِرَيِلَ بَ دَوُدَ بْنسْي رَ، عَ نَشَ عٍ لُ نٍبَتِ شَ دِ يٍرٌبٌوَ مِ شَ مَنفّيَ بُن مَ، نَشَن بَرَ عٍ رَفبِلٍن عَلَتَلَ قْشْ رَ عَ شَ يُنُبِ شُنفبٍ سَابُي رَ. 22 عِسِرَيِلَكَيٍ نَشَ بِرَ يٍرٌبٌوَ مِ شَ يُنُبِيٍ بِرِن قْشْ رَ. عٍ مُ عٍ مَكُيَ نٍيٍ رَ، 23 هَن عَلَتَلَ نَشَ عِسِرَيِلَ مَكُيَ عَ يَ تٌدٍ رَ، عَلْ عَ عَ مَسٍن عَ شَ كٌنيِ نَمِحْنمّيٍ بّ كِ نَشّ. نَ كُي عِسِرَيِلَكَيٍ نَشَ مَكُيَ عٍ شَ بْشِ رَ، عٍ سَ لُ عَسِرِيَ بْشِ مَ هَن تٌ.
سَمَرِكَيٍ
24 عَسِرِيَ مَنفّ نَشَ قَ مِشِيٍ رَ كٍلِ بَبِلْن، كُتَ، عَوِ، شَمَتَ، نُن سٍقَرَوَيِمِ، عَ قَ نٍيٍ لُ سَمَرِ تَايٍ كُي عِسِرَيِلَكَيٍ حْشْي رَ. نَ كُي عٍ نَشَ سَمَرِ قِندِ عٍ فبٍ رَ، عٍ سَبَتِ نَا. 25 نٍيٍ تٌ مُ نُ فَاشُمَ عَلَتَلَ يَ رَ، عَلَتَلَ نَشَ يّتّيٍ رَدِن عٍ مَ، عٍ نُ عٍ قَشَ. 26 عٍ نَشَ عَ قَلَ عَسِرِيَ مَنفّ بّ، «عِ مِشِ نَشٍيٍ شَنِنشِ عٍ شَ سَبَتِ سَمَرِ بْشِ مَ، نٍيٍ مُ مّننِ عَلَيٍ بَتُ كِ كٌلٌن. نَا عَلَيٍ بَرَ يّتّيٍ رَدِن عٍ مَ عٍ عٍ قَشَ عَ كٌلٌنتَرٍيَ مَ.» 27 عَسِرِيَ مَنفّ نَشَ يِ يَامَرِ قِ، «سّرّشّدُبّ ندٍ شَ سَبَتِ نَ بْشِ مَ، عَ شَ عٍ شَرَن نَ بْشِ عَلَيٍ بَتُ كِ رَ.» 28 سّرّشّدُبّ كٍرٍن، نَشَن نُ بَرَ شَنِن عَسِرِيَ بْشِ مَ، نَ نَشَ سِفَ بٍتٍلِ تَا كُي سَمَرِ بْشِ مَ، عَ مّننِكَيٍ شَرَن عَلَتَلَ يَرَفَاشُي رَ.
29 كْنْ نَ سِيٍ، كَنكَن نُ عَ فبٍ عَلَيٍ تِمَ نَ كُيٍ بَنشِيٍ كُي، سَمَرِكَيٍ نُ بَرَ نَشٍيٍ تِ عٍ شَ تَايٍ كُي نُن يِرٍ عِتٍشِيٍ قَرِ. 30 بَبِلْنكَيٍ نَشَ سُكْتِ بّنْتِ كُيٍ تِ. كُتَكَيٍ نَشَ نٍرِفَلِ كُيٍ تِ. شَمَتَكَيٍ نَشَ عَسِمَ كُيٍ تِ. 31 عَوِكَيٍ نَشَ نِبَهَسِ نُن تَرِتَكِ كُيٍ تِ. سٍقَرَوَيِمِكَيٍ تَن نُ لُمَ عٍ شَ دِيٍ نَن بَ رَ سّرّشّ فَن دَاشِ رَ عٍ شَ كُيٍيٍ، عَدَرَ مٍلٍكِ نُن عَنَمٍلٍكِ بّ. 32 نَ سِيٍ تٌ نُ فَاشُمَ عَلَتَلَ قَن يَ رَ، عٍ نُ مِشِ مْولِ نَن بِرِن تِمَ عَلَتَلَ شَ سّرّشّدُبّيٍ رَ، نٍيٍ شَ نُ سّرّشّيٍ بَ عٍ بّ نَ يِرٍ عِتٍشِيٍ قَرِ. 33 نَ كُي، عٍ نُ عَلَتَلَ بَتُمَ، كْنْ عٍ مَن نُ عٍ فبٍ كُيٍ قَن بَتُمَ عٍ فبٍ كِ مَ.
34 هَن تٌ عٍ بِرَ مَ نَ نَامُن قٌرِيٍ قْشْ رَ، عٍ مُ فَاشُمَ عَلَتَلَ يَ رَ. عٍ مُ نُ عٍ يّتّ شَ نَامُنيِيٍ رَكَمَلِمَ، عٍ مَن مُ نُ عَلَتَلَ شَ سّرِيّ قَن نَكَمَلِمَ، عَ نَشَن سٌ يَشُبَ بْنسْي يِ رَ، عَ نَشَن شِلِ سَ عِسِرَيِلَ. 35 عَلَتَلَ نُ بَرَ يِ سَاتّ تٌنفٌ عٍ بّ، عَ عٍ يَمَرِ يِ رَ، «وٌ نَشَ فَاشُ عَلَ فبّتّيٍ يَ رَ، وٌ نَشَ سُيِدِ عٍ بّ، وٌ نَشَ عٍ بَتُ، وٌ نَشَ سّرّشّ يٌ بَ عٍ بّ. 36 عَ لَنمَ وٌ شَ فَاشُ عَلَتَلَ نَن كٍرٍن يَ رَ، نَشَن وٌ رَ مِنِشِ مِسِرَ بْشِ مَ عَ سّنبّ شُنفبٍ رَ. وٌ شَ سُيِدِ عَ تَن نَن بّ، وٌ مَن شَ سّرّشّ بَ عَ كٍرٍن نَن بّ. 37 وٌ شَ وٌ حْشْ سَ عَ شَ كِرَيَ، عَ شَ سّرِيّ نُن عَ شَ يَامَرِيٍ شْن مَ لْشْي بِرِن، عَ نَشٍيٍ سّبّشِ وٌ بّ. وٌ نَشَ فَاشُ عَلَ فبّتّيٍ يَ رَ. 38 وٌ نَشَ نّيمُ ﭑ مَ سَاتّ مَ، وٌ نَشَ فَاشُ عَلَ فبّتّيٍ يَ رَ. 39 عَ لَنمَ وٌ شَ فَاشُ وٌ مَرِفِ عَلَتَلَ نَن يَ رَ، بَرِ مَ عَ تَن نَن وٌ بَشِ وٌ يَشُييٍ بِرِن بّلّشّ عِ.»
40 كْنْ عٍ مُ عٍ تُلِ مَتِ عَلَتَلَ شُي رَ، عٍ نَشَ بِرَ عٍ شَ نَامُنيِ قٌرِيٍ قْشْ رَ. 41 يِ سِيٍ نُ عَلَتَلَ بَتُمَ، عٍ مَن نُ عٍ شَ كُيٍ مَسٌلِشِيٍ قَن بَتُمَ. عٍ شَ دِيٍ نُن نٍيٍ قَن مَ دِيٍ نَ عٍ بٍنبَيٍ شَ كِرَ نَن شْن مَ هَن تٌ.

- عِسِرَيِلَ مَنفّيٍ ٢
- <
- 17
- >

© 2015 Mission Evangélique Reformée Néerlandaise et les Traducteurs Pionniers de la Bible