- تِمٌتٍ عِِ
- <
- 2
- >

2
تْورّ
1 ﭑ مَ دِ، عِ شَ عِ سّنبّ سٌ عَلَ شَ مِشِ سُفَندِشِ عِسَ شَ هِننّ شَ قٍ رَ. 2 عِ نَشَن مّشِ ﭑ نَ سٍيدٍ فبٍفبٍ يَ شْرِ، عِ شَ نَ مَسٍنيِ تَشُ عِ دُفُتّفّيٍ رَ، نَشٍيٍ قَن نْمَ مِشِ فبّتّيٍ رَشَرَندٍ نَ رَ. 3 وٌن بِرِن شَ وَكِلِ تْورّ كُي، بَرِ مَ عَلَ شَ مِشِ سُفَندِشِ عِسَ شَ سْورِ قَنيِيٍ نَن وٌن نَ. 4 سْورِ نَشَن نَ فٍرٍ كُي، عَ مُ بِرَ مَ دُنِحَ قٍ قْشْ رَ، عَ بِرَ مَ عَ شَ مَنفّ وَشْنقٍ نَن قْشْ رَ. 5 مِشِ نَشَن سِفَشِ فِ فبَتَ رَبَدٍ، شَ عَ مُ عَ فِ عَ سّرِيّ كِ مَ، عَ مُ فٍينِمَ. 6 مِشِ نَشَن شّ رَوَلِمَ، عَ تَن نَن لَنمَ عَ شَ بٌفِ سِنفٍيٍ سْتْ. 7 عِ حْشْ سَ ﭑ مَ مَسٍنيِ بِرِن شْن مَ، مَرِفِ قَهَامُي قِمَ نّ عِ مَ نَ قٍيٍ مَ.
8 عِ شَ رَتُ عَلَ شَ مِشِ سُفَندِشِ عِسَ مَ، نَشَن كٍلِشِ قَشّ مَ، نَشَن قَتَنشِ دَوُدَ بْنسْي رَ، عَلْ عِسَ شَ شِبَارُ قَنيِ عَ مَسٍنشِ كِ نَشّ، ﭑ نَشَن كَوَندِقٍ. 9 نَ شِبَارُ قَنيِ نَن مَ قٍ عَ نِيَشِ، ﭑ نَ تْورْقٍ فٍيلِ كُي عَلْ قٍ كٌبِ رَبَمَ، كْنْ عَلَ شَ مَسٍنيِ تَن مُ بَلَنشِ. 10 نَ نَن عَ رَ ﭑ تْورّ مْولِ بِرِن شَنِنمَ، عَلَكٌ مِشِ سُفَندِشِيٍ شَ كِسِ سْتْ عَلَ شَ مِشِ سُفَندِشِ عِسَ سَابُي رَ، عٍ لُ عَ شَ نْرّ كُي عَبَدَن.
11 مَسٍنيِ هَفِفّ نَن يَ؛
شَ وٌن نُن عِسَ بَرَ قَشَ،
وٌن نُن عِسَ مَن كٍلِمَ نّ قَشّ مَ.
12 شَ وٌن تُننَبّشِ،
وٌن لُمَ نّ عِسَ شَ مَنفّيَ كُي.
شَ وٌن نَ عَ رَبٌلٌ،
عَ قَن وٌن نَبٌلٌمَ نّ.
13 شَ وٌن مُ لُ وٌن شُي شَنبِ رَ،
عَ تَن لُمَ نّ عَ شُي شَنبِ رَ،
بَرِ مَ عَ مُ نْمَ عَ يّتّ رَبٌلٌدٍ.
14 عِ شَ مِشِ بِرِن نَتُ عَلَ يَ عِ، عَ عَ لَنمَ عٍ شَ فٍرٍ لُ نَ مَسٍنيِ ندٍيٍ شَ قٍ رَ. نَ وْيّنيِ مْولِ تِدٍ يٌ مُ نَ. عَ عَ رَ مّمَيٍ نَن شُن نَكَنَمَ تُن. 15 عِ شَ عِ يّتّ مَسٍن عَلَ بّ، عَلْ مِشِ نَشَن وَلِ قْشِ مُ مَيَافِ، عَ قَتَ نْندِ مَسٍندٍ مِشِيٍ بّ عَ مَسٍن كِ مَ. 16 وْيّن حَاشِ قُقَقُ لُ نَ، بَرِ مَ نَشٍيٍ نَ مْولِ قَلَمَ، عٍ شَ كَاقِرِحَ شُن نَن تُن مَسَمَ. 17 عٍ شَ وْيّنيِ فبٌمَ نّ عَلْ قُرٍ حَاشِ، نَشَن مِشِ قَشَمَ. هُمٍنٍيٌ نُن قِلٍتٌ نَ نٍيٍ نَن يَ مَ. 18 عٍ بَرَ مَكُيَ نْندِ رَ، عٍ قَ عَ قَلَ مِشِيٍ حَن بَرَ كٍلِ قَشّ مَ. عٍ بَرَ مِشِ ندٍيٍ شَ دَنشَنِيَ كَنَ نَ وْيّنيِ مْولِ رَ.
19 كْنْ عَلَ شَ بَنشِ تِشِ يِ مَسٍنيِ نَن قَرِ؛ «عَلَ عَ كٌلٌن، مِشِ نَشَن قِندِشِ عَ فبٍ رَ.» عَ مَن عَ مَسٍنشِ؛ «عَدَ مَدِ نَشَن مَرِفِ شِلِ قَلَمَ، عَ شَ تِنشِنتَرٍيَ رَبّحِن.» 20 سٍ سَسٍ مْولِ فبٍفبٍ نَن نَ بَنشِ شُنفبٍ كُي. ندٍ قَن يَءِلَنشِ شّيمَ نَن نَ، شَ نَ مُ عَ رَ فبٍتِ. ندٍ يَءِلَنشِ وُرِ نَن نَ، شَ نَ مُ عَ رَ بّندّ. ندٍ بِنيّ وَلِ رَبَمَ، ندٍ قَن بِنيّتَرٍ وَلِ رَبَمَ. 21 مِشِ نَشَن عَ يّتّ رَ سّنِيّنمَ، عَ لُمَ نّ عَلْ وَلِ بِنيّ رَبَمَ سٍ سَسٍ نَشَن كُي. عَ تٌ سّنِيّن، عَ مَرِفِ نْمَ عَ رَوَلِدٍ وَلِ قَنيِ بِرِن كُي.
22 قٌنِكٍ وَشْنقٍ لُ نَ. وٌ نُن مِشِ نَشٍيٍ مَرِفِ شِلِمَ بْحّ سّنِيّنشِ رَ، وٌ شَ نُ تِنشِنيِ، دَنشَنِيَ، شَنُنتٍيَ، نُن بْحّسَ قٍن. 23 وْيّنيِ تِدٍتَرٍ قُقَقُ لُ نَ، بَرِ مَ عِ عَ كٌلٌن نَ مْولِ قِندِ مَ فٍرٍ نَن نَ. 24 عَ مُ لَنمَ مَرِفِ شَ وَلِكّ شَ سْنشْ. عَ لَنمَ عَ شَ قِندِ مِشِ دِحّشِ رَ نَشَن قَتَ مِشِ شَرَندٍ، عَ مَن وَكِلِ تْورّ رَ. 25 عَ لَنمَ عَ شَ مَتَندِلَيٍ مَتِنشِن وْيّنيِ حْشُنمّ رَ، عَلَكٌ عَلَ شَ عَ نِيَ عٍ شَ تُوبِ، عٍ شَ نْندِ كٌلٌن، 26 عٍ شَ شَشِلِ سْتْ، عٍ شَ عٍ بَ عِبُلِسَ شَ فَنتَنيِ رَ. عِبُلِسَ بَرَ عٍ سُشُ فَنتَنيِ رَ، عَلَكٌ عٍ شَ لُ عَ شَ يَامَرِ بُن مَ.

- تِمٌتٍ عِِ
- <
- 2
- >

© 2015 Mission Evangélique Reformée Néerlandaise et les Traducteurs Pionniers de la Bible