- شّيرَيٍ شَ تَرُشُي
- <
- 28
- >

28
ثْلُ مَلِتَ سُرِ لِقٍ
1 مُشُ تٌ شَرٍ مَسْتْ، مُشُ نَشَ عَ كٌلٌن عَ نَ سُرِ شِلِ مَلِتَ. 2 مَلِتَكَيٍ نَشَ سّيوَ مُشُ رَ كِ قَنيِ رَ. عٍ نَشَ مُشُ بِرِن مَلَن تّ شُنفبٍ قّ مَ، عٍ نُ نَشَن شُرُشِ، بَرِ مَ تُنّ نُ قَقٍ نُن شِنبٍلِ فبٍفبٍ رَ. 3 ثْلُ تٌ بٌلٍيٍ مَتٌنفٌ سَقٍ تّ عِ، بْشِمَسٍ نَشَ مِنِ نَ تّ وُيٍنيِ شَ قٍ رَ، عَ نَشَ عَ بّلّشّ شِن. 4 مَلِتَكَيٍ تٌ بْشِمَسٍ تٌ، عَ بَرَ عَ بّلّشّ شِن عَ سِنفَنشِ عَ رَ، عٍ نَشَ عَ قَلَ عٍ بٌرٍ بّ، «نْندِ رَ، نِبَ نَن يِ مِشِ رَ، بَرِ مَ هَاكّ مُ تِنشِ عَ شَ بَلٌ، هَلِ عَ تٌ تَنفَشِ بَا مَ.» 5 ثْلُ نَشَ بْشِمَسٍ رَلِسَن تّ، سٍسٍ مُ عَ تٌ. 6 نَ مِشِيٍ نُ مَمّ تِقٍ نّ عَ شِندٍ شَ قُنتُ، شَ نَ مُ عَ رَ عَ شَ قَشَ كٍرٍن نَ، كْنْ سٍسٍ مُ عَ تٌ. عٍ تٌ مَمّ تِ، عٍ نَشَ عٍ شَ مَحْشُنيِ مَسَرَ. عٍ نَشَ عَ قَلَ عَلَ ندٍ نَن عَ رَ.
7 سُرِ كُنتِفِ شُنفبٍ، نَشَن شِلِ ثُبِلِيُ، نَشَ مُشُ يِفِيَ عَ قَنيِ رَ عَ شْنيِ شِ سَشَن بُن مَ. 8 ثُبِلِيُ بَبَ نُ سَشِ، عَ قُرَشِ، مَنفَقَشّ نُ نَ عَ مَ. ثْلُ تٌ عَ مَكْرّ عَ رَ، عَ نَشَ عَ بّلّشّ سَ عَ مَ، عَ عَلَ مَشَندِ، عَ نَشَ عَ رَيَلَن. 9 نَ شَنبِ، سُرِ قُرٍ مَ فبّتّيٍ نَشَ قَ، ثْلُ نَشَ عٍ قَن نَيَلَن. 10 عٍ نَشَ مُشُ بِنيَ عَ قَنيِ رَ. مُشُ تٌ كٍلِ سِفَدٍ، عٍ نَشَ قَندّ قِ مُشُ مَ.
ثْلُ سِفَقٍ رْ مَ
11 مُشُ تٌ كِكٍ سَشَن نَدَنفِ نَا، مُشُ نَشَ بَكِ كُنكُي كُي، نَشَن كٍلِ عَلٍسَندِرٍ. عَ نُ بَرَ حّمّ رَدَنفِ سُرِ مَ. تْنشُمَ نُ عَ مَ نَشَن قِندِشِ كُيٍ مَسٌلِشِ قِرِنيِ رَ. 12 مُشُ تٌ سٌ كِلْن سِرَكُسِ، مُشُ نَشَ لُ نَا شِ سَشَن. 13 مُشُ تٌ كٍلِ نَا، مُشُ نَشَ سِفَ رٍفِيٌ بَا دّ رَ. قٌيٍ تٌ كٍلِ يِرٍقَنيِ مَ نَ كُيٍ عِبَ، مُشُ نَشَ شِ قِرِن حّرّ رَبَ هَن ثُسٌلِ. 14 مُشُ نَشَ نفَشَكٍرٍنيِيٍ لِ نَا نَشٍيٍ مُشُ مَيَندِ شِ سٌلٌقٍرٍ رَدَنفِقٍ رَ عٍ شْنيِ. نَ تّمُي مُشُ سِفَ نّ هَن رْ مَ. 15 مُشُ نفَشَكٍرٍنيِ رْ مَكَيٍ، نَشٍيٍ مُشُ شَ قٍ مّ، عٍ نَشَ قَ مُشُ رَلَندٍ، كٍلِ رْ مَ هَن عَثِيُسِ مَلَن يِرٍ نُن تَا نَشَن شِلِ بَنشِ سَشَنيِيٍ. ثْلُ تٌ عٍ تٌ عَ نَشَ عَلَ نُوَلِ سَ، عَ نَشَ لِمَنِيَ.
16 مُشُ تٌ سٌ رْ مَ، سْورِ مِشِ كّمّ شُنمَتِ نَشَ فٍيلِمَنِيٍ سٌ مَنفّ يِ رَ، كْنْ عَ نَشَ ثْلُ لُ عَ كٍرٍنيِ مَ، عَ نُن سْورِ كٍرٍن نَشَن عَ كَنتَمَ. 17 شِ سَشَن تٌ دَنفِ، ثْلُ نَشَ يُوِقِ كُنتِفِيٍ شِلِ. عٍ تٌ مَلَن، عَ نَشَ يِ وْيّنيِ تِ عٍ بّ، «ﭑ نفَشَكٍرٍنيِيٍ، هَلِ ﭑ تٌ مُ قٍقٍ رَبَشِ وٌن مَ مِشِيٍ رَ، نُن وٌن بٍنبَيٍ شَ نَامُنيِيٍ رَ، يُوِقِيٍ بَرَ ﭑ سَ فٍيلِ كُي دَرِ سَلَمُ، نَ شَنبِ عٍ مَن قَ ﭑ سٌ رْ مَكَيٍ يِ رَ. 18 عٍ تٌ فّ ﭑ مَشْرِندٍ، عٍ نُ وَ مَ ﭑ نَبٌلٌقٍ نّ، بَرِ مَ عٍ مُ سٍسٍ تٌشِ ﭑ قَشَمَ نَشَن مَ. 19 كْنْ يُوِقِيٍ مُ تِن. نَ مَ، ﭑ نَشَ مَنفّ شُنفبٍ شَ كِيتِ مَشَندِ، كْنْ ﭑ مُ وَ ﭑ بْنسْي نَن كَلَمُقٍ. 20 نَ نَ عَ رَ، ﭑ نَشَ وَ وٌ تٌقٍ عَلَكٌ ﭑ شَ وْيّن وٌ رَ، بَرِ مَ عِسِرَيِلَكَيٍ شَشِلِ تِشِ شّيرَ نَشَن نَ، نَ شَ قٍ نَن عَ تٌشِ عٍ يِ يْلْنشْنيِ سَشِ ﭑ مَ.»
21 عٍ نَشَ عَ يَابِ، «مُشُ مُ بَتَاشّ يٌ سْتْشِ عِ شَ قٍ رَ كٍلِ يُدَيَ. وٌن نفَشَكٍرٍنيِ يٌ مُ قَشِ قٍ حَاشِ قَلَدٍ عِ شَ قٍ رَ. 22 كْنْ، مُشُ وَ مَ عَ كٌلٌنقٍ نّ عِ نَشَن مَحْشُنشِ، بَرِ مَ مُشُ عَ كٌلٌن عٍ يِ دِينّ شَ قٍ عِبَشَنتِنمَ يِرٍ بِرِن.»
23 ثْلُ نَشَ لْشْي كٍرٍن سٌ عٍ يِ. مِشِ وُيَشِ تٌ قَ عَ شْنيِ، ثْلُ نَشَ عَلَ شَ مَنفّيَ سٍيدٍحْشْيَ بَ. عَ نَشَ عِسَ شَ قٍ مَسٍن عٍ بّ تَوُرٍتَ مُنسَ نُن نَمِحْنمّيٍ شَ كِتَابُي سَابُي رَ كٍلِ فّيسّفّ هَن نُنمَرٍ. 24 ندٍيٍ نَشَ لَ عَ رَ، كْنْ بٌورٍيٍ مُ دَنشَنِيَ. 25 عٍ تٌ نُ قَتَنمَ لَنتَرٍيَ كُي، ثْلُ نَشَ يِ مَسٍنيِ سَ عَ قَرِ، «عَلَ شَشِلِ سّنِيّنشِ عَ قَلَ نّ وٌ بٍنبَيٍ بّ نْندِ كِ مَ عَننَبِ عٍسَيِ سَابُي رَ. عَ نَشّ،
26 ‹سِفَ يِ مِشِيٍ شْن مَ، عِ شَ عَ قَلَ عٍ بّ؛
“وٌ عَ مّمَ وٌ تُلِيٍ رَ، كْنْ وٌ مُ عَ قَهَامُمَ.
وٌ عَ تٌمَ وٌ يَيٍ رَ، كْنْ وٌ مُ عَ عِفبّمَ.”
27 بَرِ مَ يِ مِشِيٍ سٌندٌنيِ بَرَ شْرْشْ.
عٍ بَرَ عٍ تُلِيٍ دّ سّ.
عٍ بَرَ عٍ يَيٍ رَشِ،
عَلَكٌ عٍ نَشَ عَ تٌ عٍ يَيٍ رَ،
عٍ نَشَ عَ مّ عٍ تُلِيٍ رَ،
عٍ نَشَ عَ قَهَامُ عٍ شَشِلِ رَ.
شَ نَ مُ عَ رَ عٍ عٍ سٌندٌنيِ مَقِندِ مَ نّ،
عَلَكٌ عَلَ شَ عٍ رَيَلَن.›»
28 «عَوَ، وٌ شَ عَ كٌلٌن عَ عَلَ شَ كِسِ بَرَ رَ سَنبَ سِ فبّتّيٍ مَ. عٍ قَمَ عٍ تُلِ مَتِدٍ عَ رَ.» 29 عَ تٌ نَ قَلَ، يُوِقِيٍ نَشَ سِفَ شْرْشْي كُي عٍ بٌورٍيٍ تَفِ.
30 ثْلُ نَشَ لُ بَنشِ ندٍ كُي حّ قِرِن، عَ نُ عَ سَرٍ قِ. نَشٍيٍ بِرِن نُ قَمَ عَ تٌدٍ، عَ نُ عٍ بِرِن نَسّنّمَ. 31 عَ نُ عَلَ شَ مَنفّيَ نِينِ شَ قٍ نَن كَوَندِ مَ عَ نُن مَرِفِ عِسَ شَ قٍ، عَلَ شَ مِشِ سُفَندِشِ. عَ نَشَ نَ بِرِن نَبَ لِمَنِيَ رَ، مِشِ يٌ مُ عَ تْورْ.

- شّيرَيٍ شَ تَرُشُي
- <
- 28
- >

© 2015 Mission Evangélique Reformée Néerlandaise et les Traducteurs Pionniers de la Bible